کرونا پابندیاں: بعض بھارتی کرکٹرز کا چوتھے ٹیسٹ کے لیے برسبین نہ جانے کا عندیہ 
یہ بھی امکان ظاہر کیا جا رہا ہے کہ اگر کھلاڑیوں کے تحفظات دُور نہیں ہوتے تو چوتھا ٹیسٹ بھی سڈنی میں ہی کھیلا جائے۔ تاہم اس حوالے سے آسٹریلوی اور بھارتی کرکٹ بورڈز بات چیت جاری رکھے ہوئے ہیں۔  
ویب ڈیسک — ریاست کوئنز لینڈ کے حکام کی جانب سے کرونا کا پھیلاؤ روکنے کے لیے عائد سخت پابندیوں کی وجہ سے بعض بھارتی کھلاڑیوں نے برسبین کا سفر نہ کرنے کا عندیہ دیا ہے۔ رپورٹس کے مطابق بھارتی کرکٹ ٹیم کے کھلاڑی گزشتہ چھ ماہ سے آئی پی ایل اور کرکٹ کی دیگر مصروفیات کی وجہ سے سماجی پابندیوں کا سامنا کر رہے ہیں۔ تاہم نیو ساؤتھ ویلز میں مقامی سطح پر آٹھ نئے کیسز رپورٹ ہونے کے بعد کوئنز لینڈ حکام نے اس سے ملحقہ سرحدیں بند کر دی ہیں۔ کوئنز لینڈ حکام کا کہنا ہے کہ کرونا ہاٹ اسپاٹ سے آنے والوں کے لیے قرنطینہ کی پابندی ضروری ہے۔ ان کا مزید کہنا تھا کہ کرکٹ آسٹریلیا کو اس سے متعلق کھلاڑیوں سے بات چیت کرنی چاہیے۔ تاہم کرکٹ آسٹریلیا کے ساتھ مذاکرات کے بعد کوئنز لینڈ حکام نے دونوں ٹیموں کو چوتھے ٹیسٹ کے لیے برسبین آنے کی اجازت دی ہے تاہم اس سے قبل اُنہیں سڈنی میں قرنطینہ کرنا پڑے گا۔ بھارت اور آسٹریلیا کے درمیان تیسرا ٹیسٹ جمعرات سے سڈنی میں شروع ہو رہا ہے جس کے لیے ٹیمیں پیر کو سڈنی پہنچ رہی ہیں۔ یہ بھی امکان ظاہر کیا جا رہا ہے کہ اگر کھلاڑیوں کے تحفظات دُور نہیں ہوتے تو چوتھا ٹیسٹ بھی سڈنی میں ہی کھیلا جائے۔ تاہم اس حوالے سے آسٹریلوی اور بھارتی کرکٹ بورڈز بات چیت جاری رکھے ہوئے ہیں۔ مقامی حکام کا کہنا ہے کہ نیو ساؤتھ ویلز میں آٹھ نئے کیسز رپورٹ ہونے کے باوجود گراؤنڈ میں حفاظتی اقدامات کے تحت 20 ہزار تماشائیوں کو آنے کی اجازت ہو گی۔ 'رائٹرز' کے مطابق بھارتی ٹیم کے ترجمان کی طرف سے اس سے متعلق مؤقف نہیں دیا گیا۔ خیال رہے کہ بھارتی کھلاڑیوں نے آسٹریلیا پہنچنے پر 14 دن سخت قرنطینہ میں گزارے تھے۔ تاہم اس کے بعد مختلف شہروں میں ٹی ٹوئنٹی اور ٹیسٹ میچز کے دوران اُنہیں ٹریننگ کے لیے آزادانہ ماحول فراہم کیا گیا تھا۔ اطلاعات کے مطابق پانچ بھارتی کھلاڑیوں کی ویڈیو سامنے آنے کے بعد جس میں وہ ایک ریستوران کے اندر کھانا کھاتے دیکھے جا سکتے ہیں۔ انہیں ہفتے کو آئسولیٹ کر دیا گیا ہے۔ آسٹریلوی اور بھارتی کرکٹ بورڈ ‘بائیو سیکیور پروٹوکولز’ کی مبینہ خلاف ورزی کی تحقیقات کر رہے ہیں اور ممکنہ طور پر انہیں اس خلاف ورزی پر جرمانے کیے جا سکتے ہیں۔ بھارت اور آسٹریلیا کے درمیان کھیلی جانے والی چار ٹیسٹ میچ سیریز ایک، ایک سے برابر ہے۔